espezialistek eman ahal izango dituzte programa horiek, eta, ahal den neurrian, eskolako talde arruntekin harremanetan jartzeko ahalegina egingo da. 62. artikulua. - Ikasle helduak matrikulatzeko irizpideak malgutzea.

- 1. - Hezkuntzari buruzko maiatzaren 3ko 2/2006 Lege Organikoaren 5. artikuluko bizialdi osoko ikaskuntzari buruzko gogoetak kontuan hartuta, musika- eta dantza-eskolek malgutu egin beharko dituzte IV. tituluaren bigarren atalean jasotako matrikulazio-irizpideak, 45., 46. eta 47. artikuluetan aipatutako betebeharrak bete gabe irakasgai solteetan matrikulatu ahal izateko, helduen ikaskuntza malgua erraztu ahal izateko, haien interesetara egokituz.
- 2. - Musika- eta dantza-eskolek arreta berezia behar duten kolektiboekin prestakuntza-programak adostu ahal izango dituzte udaleko gizarte-zerbitzuekin, hala nola erretiratuekin edo komunitatean integratzeko eta garapen pertsonalerako interesa duten beste batzuekin. Programa horiek Eskolan nahiz kolektibo horientzako berariazko lokaletan garatu ahal izango dira, eta ikasturte osoan zehar eta Musika eta Dantza Eskolako irakaskuntzen antzeko baldintzetan garatzen badira, 2. mailan matrikulatuko dira ikasleak.
- 63. artikulua. - Errefortzua jasotako ikasleak.

Ezaugarri, interes eta aprobetxamendu bereziak dituzten ikasleak izateagatik, irakasleak uste badu komenigarria dela haien aurrerapena indartzea Lanbide edo Goi Mailako Irakaskuntzetan sartzeko, eta ikastetxeko organo eskudunak hala onartzen badu, hezkuntza-administrazioari jakinaraziko zaizkio, dagokion ikuskaritzaren bidez, ikasle horien datu pertsonalak eta proposatutako errefortzuaren plangintza, honako irizpide hauek kontuan hartuta:

- 1. - Errefortzua jasotako ikasleek musikako edo dantzako ikasketa profesionaletan edo goi- mailako ikasketetan sartzeko probetan eskatzen diren ezagutzak eskuratzeko beharrezko prestakuntza jasoko dute.
- 2. - Prestakuntza hori errazago emateko, zenbait ikastetxek elkarrekin antolatu ahal izango dute beren eskaintza.
- 3. - Ikasleek, gehienez ere, bi ikasturtez jaso ahal izango dute errefortzua.

64. artikulua. - Irakaskuntza Orokorretako Ikastetxeetako ikasleak.

- 1. - Musika- eta dantza-eskolek prestakuntza-programa adostu ahal izango dute dagokion udalerriko edo Musika eta Dantza Eskolaren eremuko irakaskuntza orokorra duten ikastetxeekin (haur, lehen eta bigarren hezkuntza), irakaskuntza hori Irakaskuntza Orokorreko Ikastegiaren hezkuntza-programan eta eskola-ordutegian integratu ahal izateko eta Musika eta Dantza Eskolan prozesuarekin jarraitu ahal izateko. Horretarako, bi ikastegien arteko koordinazio egokia eta Musika eta Dantza Eskolaren jarraipena bermatu beharko dira.
- 2. - Programa horiek ikasturte osoan eta Musika eta Dantza Eskolako irakaskuntzen antzeko baldintzetan garatzen badira, ikasleak 1. mailan edo 2. mailan matrikulatuko dira.

65. artikulua. - Arte-, lanbide heziketa- edo unibertsitate-irakaskuntzako beste ikastetxe batzuetan proiektuetan parte hartzen duten ikasleak. 1. - Musika- eta dantza-eskolek euren arteko akordioak egin ahal izango dituzte, edo arte- irakaskuntzako beste zentro batzuekin (eskolak, kontserbatorioak, goi-mailako ikastetxeak) eta lanbide-heziketako zentroekin edo unibertsitateekin, ikasleek proiektuetan parte har dezaten, kontzertuetara edo dantza-emanaldietara joan daitezen, entzule gisa irakasgaiak ikas ditzaten, edo arte-interpretazioko taldeekin lankidetzan jardun dezaten.